Okresná prokuratúra Komárno 
Pohraničná 6, 945 28 Komárno 1 	

Sp. zn. : 2 Pv 441/12/4401	Komárno, 20.12.2012
EEČ : 2-30-280-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov.

Rozhodol: 	prokurátor Okresnej prokuratúry Komárno
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v čase o 01.00 hod. dňa 3. júla 2012 v obci XXXXX na XXXXX vo dvore rodinného domu číslo XXXXX fyzicky napadol svoju manželku XXXXX, narodenú XXXXX,  tým spôsobom, že ju viackrát udrel s päsťou do hlavy v oblasti nosa a očí, čím jej spôsobil zranenia a to: zlomeninu nosných kostičiek s posunutím kostných úlomkov, krvné výrony v dolných očných viečkach oboch očí, malú 0,7 cm dlhú tržnú ranu pod pravým okom, pohmoždenie a krvný výron na pravej strane čela, viaceré pohmoždenia mäkkých tkanív tváre, odreninu kože na nose a oboch kolenách s pohmoždením kolien, ktoré zranenia si vyžiadajú liečenie a práceneschopnosť podľa znaleckého posudku znalca z odboru zdravotníctvo a farmácia, odvetvie chirurgia najmenej 14 dní.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Podľa § 216 odsek 4 Trestného poriadku je určené obmedzenie v skúšobnej dobe  obvineným nasledovne:
1.	XXXXX, dátum narodenia: XXXXX
Zdržať sa v skúšobnej dobe požívania alkoholických nápojov.
Odôvodnenie:
	Poverený príslušník Okresného riaditeľstva Policajného zboru, Obvodného oddelenia Policajného zboru XXXXX vzniesol dňa 12. septembra 2012 pod ČVS:ORP-564/HU-KN-2012 obvinenie XXXXX za ublíženia na zdraví podľa ustanovenia §-u 156 odsek 1, odsek 2 písmeno a) Trestného zákona na tom skutkovom základe, že v čase o 01.00 hod. dňa 3. júla 2012 v obci XXXXX na XXXXX vo dvore rodinného domu číslo XXXXX fyzicky napadol svoju manželku XXXXX, narodenú XXXXX,  tým spôsobom, že ju viackrát udrel s päsťou do hlavy v oblasti nosa a očí, čím  jej spôsobil zranenia a to: zlomeninu nosných kostičiek s posunutím kostných úlomkov, krvné výrony v dolných očných viečkach oboch očí, malú 0,7 cm dlhú tržnú ranu pod pravým okom, pohmoždenie a krvný výron na pravej strane čela, viaceré pohmoždenia mäkkých tkanív tváre, odreninu kože na nose a oboch kolenách s pohmoždením kolien, ktoré zranenia si vyžiadajú práceneschopnosť podľa znaleckého posudku znalca z odboru zdravotníctvo a farmácia, odvetvie chirurgia s dobou 14 až 21 dní.
	V rámci dokazovania bol vypočutý obvinený, ktorý vyhlásil, že skutok spáchal. Svoje konanie oľutoval a dal súhlas na podmienečné zastavenie trestného stíhania. Nárok na náhradu  škody zo strany poškodenej nebol uplatnený, nárok zdravotnej poisťovne už bol uspokojený.  
	Spáchanie prečinu je preukázané výsluchom samotnej poškodenej XXXXX ako aj svedkov XXXXX a XXXXX ako aj úradným záznamom hliadky, lekárskymi správami a znaleckým posudkom.
	Z týchto dôkazov jednoznačne vyplynulo, že k spáchaniu hore uvedeného prečinu  zo strany obvineného skutočne došlo. Samotný obvinený prehlásil, že skutok spáchal a podrobne opísal jeho priebeh. Ostatné vykonané dôkazy s týmto priznaním korešpondujú. Toto konanie vykazuje všetky zákonné znaky skutkovej podstaty prečinu ublíženia na zdraví podľa ustanovenia §-u 156 odsek 1, odsek 2 písmeno a) Trestného zákona. 
	Tohto prečinu sa dopustí ten, kto inému úmyselne ublíži na zdraví a skutok spácha na  na chránenej osobe, v danom prípade blízkej osobe - manželke (§ 139 odsek 1 písm. c./ v spojení s § 127 odsek 4 Tr. zákona).
	Podľa ustanovenia §-u  216 odsek 1) Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
	Za vyššie uvedený prečin možno uložiť trest odňatia slobody s hornou hranicou trestu odňatia slobody tri roky. Obvinený  pri svojom výsluchu  po  náležitom poučení prehlásil, že spáchal skutok, za ktorý je stíhaný a dáva súhlas na podmienečné zastavenie trestného stíhania. Vykonané dôkazy nevzbudzujú pochybnosti o tom, že toto vyhlásenie bolo vykonané slobodne, vážne a zrozumiteľne. 
	Tiež bolo zistené, že obvinený bol doposiaľ jedenkrát súdne trestaný za prečin v roku 1988, avšak v súčasnosti sa na neho hľadí ako na netrestaného.  Postihnutý za spáchanie priestupku nebol. Vzhľadom na tieto okolnosti boli splnené všetky zákonné podmienky na podmienečné zastavenie trestného stíhania a toto rozhodnutie možno považovať vzhľadom na osobu obvineného a okolnosti prípadu za dostačujúce.
	Ak obvinený v priebehu skúšobnej doby povedie riadny život, prokurátor rozhodne, že sa  osvedčil. Inak rozhodne, a to aj počas skúšobnej doby, že sa v trestnom stíhaní pokračuje.
	Z týchto dôvodov bolo potrebné rozhodnúť tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok (§ 185 a nasl. Tr. por.).

JUDr. Marián Konkolovský
prokurátor